กรุงศรีฯปักธงกวาดเอสเอ็มอี บุกทุกหัวเมือง
กรุงศรีฯ รุกขยายตลาดธุรกิจเอสเอ็มอีทั่วประเทศ ชูกลยุทธ์เข้าถึงลูกค้าทุกพื้นที่ พร้อมตั้งเป้าขึ้นอันดับ 1 ใน 3
2 มิ.ย. 2555

กรุงศรีฯ รุกขยายตลาดธุรกิจเอสเอ็มอีทั่วประเทศ ชูกลยุทธ์เข้าถึงลูกค้าทุกพื้นที่ พร้อมตั้งเป้าขึ้นอันดับ 1 ใน 3 
นายสยาม ประสิทธิศิริกุล ประธานคณะเจ้าหน้าที่ด้านลูกค้าธุรกิจ เอสเอ็มอี ธนาคารกรุงศรีอยุธยา เปิดเผยว่า แนวโน้มการเติบโตของธุรกิจเอสเอ็มอีขยายตัวอย่างรวดเร็ว จนปัจจุบันมีผู้ประกอบการอยู่ประมาณ 2.9 ล้านราย และ 80% กระจายอยู่ในพื้นที่ต่างจังหวัด และมากกว่าครึ่งหนึ่งอยู่ในหัวเมืองต่างๆ ทำให้ธนาคารต้องกำหนดกลยุทธ์เพื่อตอบสนองความต้องการของกลุ่มผู้ประกอบการในต่างจังหวัดอย่างเต็มที่ และบุกทั่วไทย
ขณะนี้ธนาคารได้เสริมทัพเอสเอ็มอีผ่านการพัฒนาบุคลากร ควบคู่ไปกับการพัฒนาด้านเทคโนโลยี เพื่อให้เราตอบสนองความต้องการของผู้ประกอบการ
“ภายใต้กลยุทธ์เชิงรุกแบบนี้ธนาคารมั่นใจว่าจะสามารถก้าวขึ้นแท่นอันดับ 1 ใน 3 ผู้นำด้านธุรกิจเอสเอ็มอีภายในระยะเวลา 5 ปี โดยจะเดินหน้าขยายฐานการตลาดไปยังกลุ่มลูกค้ารายใหม่ เพื่อเพิ่มเป็นสัดส่วน 60% จากปัจจุบัน 40% ในขณะที่ยอดสินเชื่อจะเติบโตขึ้น 16% หรือมีมูลค่า 1.81 แสนล้านบาท จากขณะนี้มีอยู่ 1.61 แสนล้านบาท” นายสยาม กล่าว